Глен Гэнлан

**Глен Гэ́нлан** (; нарадзіўся 20 лютага 1957 году, Брэндан, Манітоба, Канада) — канадзкі хакеіст і трэнэр. У мінулым — брамнік клюбаў Нацыянальнай хакейнай лігі, пасьля галоўны трэнэр клюбаў «Вашынгтон Кэпіталз» (НХЛ), «Дынама Менск» (КХЛ), «Ёкерыт» (СМ-Ліга), нацыянальных зборных Беларусі і Славаччыны.

## Гульнявая кар’ера
Гэнлан быў абраны ў трэцім коле драфту 1977 року клюбам «Ванкувэр Кэнакс» (пад агульным 40-м нумарам). Гуляў за каманды НХЛ «Ванкувэр Кэнакс», «Сэнт-Луіс Блюз», «Нью-Ёрк Рэйнджэрз» і «Дэтройт Рэд Ўінгс», а таксама ў Заходняй, Цэнтральнай, Амэрыканскай і Міжнароднай хакейных лігах.

У 1978 атрымаў Трафэй імя Кэна Макензі Цэнтральнай хакейнай лігі для найлепшага навака року.

14 кастрычніка 1979 Глен Гэнлан прапусьціў першую шайбу ў кар’еры ад Ўэйна Грэцкі, які пазьней стане найлепшым бамбардзірам НХЛ усіх часоў.

## Трэнэрская кар’ера
Глен Гэнлан быў памочнікам трэнэра ў «Кэнакс» і «Вашынгтон Кэпіталз», пасьля чаго стаў галоўным трэнэрам «Портлэнд Паерэтс» (АХЛ), а пасьля правальнага старту «Кэпіталз» у сэзоне 2003—2004 гадоў быў прызначаны галоўным трэнэрам вашынгтонцаў замест Бруса Кэсыдзі. Пад ягоным кіраўніцтвам «Кэпіталз» скончылі сэзон з паказьнікам 15—30—9, а ў наступным сэзоне паказалі вынік 29—41—12. У 2005 Гэнлан быў запрошаны ў нацыянальную зборную Беларусі, зь якой заняў 10-е месца на Чэмпіянаце сьвету-2005, а праз год — рэкорднае 6-е месца. Газэта «Прессбол» назвала яго спартоўцам 2006 году.

Адначасна «Кэпіталз» пад ягоным кіраўніцтвам скончылі сэзон 2006—2007 гадоў з паказьнікам 28—40—14. У міжсэзонцы мэнэджар клюбу Джордж МакФі прыцягнуў у «Вашынгтон» шмат таленавітых гульцоў, як Мікаэль Нюляндэр, Том Поці, Віктар Казлоў і Ніклас Бэкстрэм, і чакаў паляпшэньня вынікаў. «Вашынгтон Кэпіталз» стартавалі ў чэмпіянаце з трох перамогаў, аднак пасьля саступілі ў 15 гульнях з 18 (3—14—1), пасьля чаго Гэнлан быў звольнены. Адразу пасьля гэтага пад даводзтвам новага трэнэра Бруса Бадро «Кэпіталз» перамаглі амбіцыйныя клюбы «Філадэлфія Флаерз» і «Караліна Гарыкейнз» і скончылі рэшту сэзону з паказьнікам 37—17—7, упершыню з 2000—2001 заняўшы першае месца ў дывізіёне.

На зьмену Гэнлану ў зборнай Беларусі прыйшоў іншы легіянэр — амэрыканец Курт Фрэйзэр. У якасьці ягонага памочніка Глен Гэнлан працаваў на Чэмпіянаце сьвету-2008, пасьля сканчэньня чэмпіянату ізноў стаў галоўным трэнэрам зборнай і браў зь ёй удзел у чэмпіянаце ў наступным року.

Сэзон 2009—2010 рокаў Гэнлан пачаў на посьце галоўнага трэнэра клюбу КХЛ «Дынама Менск», аднак 20 кастрычніка быў звольнены празь нездавальняючыя вынікі. Праз 2 тыдні ён па ўласным жаданьні сышоў і з паста галоўнага трэнэра беларускай зборнай.

24 сакавіка 2010 Глен Гэнлан быў пастаўлены галоўным трэнэрам нацыянальнай зборнай Славаччыны — упершыню ў гісторыі славацкай зборнай яе ўзначаліў замежны трэнэр. На чэмпіянаце сьвету 2010 року ў Нямеччыне Славаччына заняла 12-е месца, а ў наступным року ў сябе дома — 10-е. Пасьля гэтага кантракт з трэнэрам, пачаткова заключаны да Алімпіяды ў Сочы, быў скасаваны.

У жніўні 2013 року Глен Гэнлан ізноў быў запрошаны ўзначаліць беларускую зборную. Кантракт быў заключаны на два гады з разьлікам на выхад у васьмёрку найлепшых падчас чэмпіянату сьвету 2014 году ў Менску. Беларусь заняла на чэмпіянаце 7-е месца, аднак па ягоным сканчэньні трэнэр завяршыў працу зь беларускай зборнай і ўзначаліў зборную Швайцарыі.

## Статыстыка

### Рэгулярны сэзон

### Плэй-оф

### Трэнэрскія дасягненьні ў НХЛ

### Трэнэрскія дасягненьні ў СМ-Лізе

## Узнагароды
* Першая каманда ўсіх зорак Заходняй хакейнай лігі (1976 & 1977)
* Брамнік году ЗХЛ (1977)
* Навак году ЦХЛ (1978)
* Першая каманда ўсіх зорак ЦХЛ (1978)
* «Ганаровы сябра» хакейнае залі славы Манітобы

## Крыніцы

## Вонкавыя спасылкі

* HockeyDraftCentral
* Legends of Hockey
* The Internet Hockey Database
* Manitoba Hockey Hall of Fame

Катэгорыя:Канадзкія хакеісты
Катэгорыя:Канадзкія хакейныя брамнікі
Катэгорыя:Канадзкія хакейныя трэнэры
Катэгорыя:Галоўныя трэнэры мужчынскай зборнай Беларусі па хакеі
Катэгорыя:Галоўныя трэнэры мужчынскай зборнай Славаччыны па хакеі
Катэгорыя:Хакеісты клюбу «Брэндан Трэвэлэрз»
Катэгорыя:Хакеісты клюбу «Брэндан Ўіт Кінгс»
Катэгорыя:Хакеісты клюбу «Ванкувэр Кэнакс»
Катэгорыя:Хакеісты клюбу «Далас Блэк Гоўкс»
Катэгорыя:Хакеісты клюбу «Дэтройт Рэд Ўінгс»
Катэгорыя:Хакеісты клюбу «Нью-Гэйвэн Найтгоўкс»
Катэгорыя:Хакеісты клюбу «Нью-Ёрк Рэйнджарз»
Катэгорыя:Хакеісты клюбу «Сан-Дыега Галс»
Катэгорыя:Хакеісты клюбу «Сэнт-Луіс Блюз»
Катэгорыя:Хакеісты клюбу «Тулса Ойлерз»
Катэгорыя:Хакеісты клюбу «Эдырондак Рэд Ўінгс»